Hy is die nasie se dokter met die goeie bedside manner. Die kalm stem en sterk hand in ’n tyd van krisis. Maar, sê ANNELIESE BURGESS, agter die wit Covid-jas is dr. Zweli Lawrence Mkhize ook 'n formidabele politikus wat dalk nog eendag Suid-Afrika se president kan word.
Hy is die regte man op die regte plek in een van die grootste krisisse van ons leeftyd. Vir maande nou al is hy die stem van redelikheid – kalm en sonder histerie – selfs wanneer hy die bitter medisyne van die daaglikse roll call van infeksies en sterftes moet aankondig. Of soos hierdie week, toe hy ons gemaan het om voor te berei vir 'n “verwoestende storm" as gevolg van die die skerp toename in Covid-infeksies wat nou soos 'n wegholveldbrand deur dele van ons land begin trek.